ผบ.ตร. พอใจภาพรวมตำรวจปราบปรามยาเสพติด เน้นย้ำ หนองบัวลำภูโมเดล แก้ปัญหาทุกมิติทั้งป้องกันปราบปรามและบำบัด
พลตำรวจเอก ดำรงศักดิ์ กิตติประภัสร์ ผู้บัญชาการตำรวจแห่งชาติ เปิดเผยถึงภาพรวมนโยบายการปราบปรามยาเสพติดในพื้นที่ต่างๆ ว่า พลเอกประยุทธ์ จันทร์โอชา นายกรัฐมนตรี ได้สั่งการตั้งแต่วันที่ 12 ตุลาคมที่ผ่านมาว่า ให้ตำรวจเข้มงวดการดำเนินงานด้านยาเสพติดในทุกมิติ ทั้งการป้องกัน ปราบปราม และการบำบัด โดยภาพรวมผลการปฏิบัติงานในปีนี้ถือว่าน่าพอใจ มีสถิติการจับกุมจำนวนมาก มีการติดตามผลการปฏิบัติงาน และเปรียบสถิติการจับกุมคดีอาชญากรรมทุกเดือน รวมไปการดำเนินการตามโครงการสำคัญอย่าง“หนองบัวลำภูโมเดล” เพื่อให้การดำเนินงานทั้งด้านการป้องกัน ปราบปราม และบำบัดได้ผล โดยได้สั่งการไปยังตำรวจภูธรภาค 4 ของจังหวัดหนองบัวลำภูให้ร่วมกับฝ่ายปกครอง สาธารณสุข และองค์กรปกครองส่วนท้องถิ่นลงพื้นที่ชุมชนเพื่อค้นหาผู้เสพ ผู้ป่วย หรือผู้เสพที่มีอาการทางจิตให้เข้ารับการบำบัด ซึ่งจะทำทุกพื้นที่ โดยเน้นย้ำในพื้นที่เกิดเหตุ เพื่อให้เป็นศูนย์รวมในการดำเนินงาน และเป็นแบบอย่างให้กับจังหวัดอื่น ๆ ด้วยสำหรับแนวทางการปราบปรามยาเสพติดในปีนี้ ผู้บัญชาการตำรวจแห่งชาติ  กล่าวว่า จะให้ความสำคัญกับความพึงพอใจของประชาชนเป็นหลัก ด้วยการร่วมกับหน่วยงานที่เกี่ยวข้องลงพื้นที่ชุมชนเพื่อรับทราบปัญหา รับแจ้งข้อมูล เบาะแสจากคนในชุมชน ซึ่งจะดำเนินการให้จริงจังยิ่งขึ้น โดยเฉพาะในพื้นที่ที่มีการแพร่ระบาดมากรวมไปถึงการทลายเครือข่ายยาเสพติด การยึดทรัพย์สินที่ตำรวจจะดำเนินการในทุกมิติเพื่อให้ปัญหายาเสพติดเบาบางลง